## Statut Hrvatske stranke

### NN 75/1994 (20.10.1994.), Statut Hrvatske stranke

# STATUTI POLITIČKIH STRANAKA

Hrvatska stranka na II. Saboru Hrvatske stranke održanom 22. siječnja
1994. godine donijela je

## STATUT

### Hrvatske stranke

I. OSNOVNE ODREDBE

Članak 1.

Hrvatska stranka je udružba (politička stranka) hrvatskih državotvornih
političkih istomišljenika.

Članak 2.

Cilj Hrvatske stranke je:

a) ostvarenje duhovne, ćudoredne, gospodarske i političke preobrazbe
Hrvatske na civilizacijskim zasadama katoličanstva;

b) ostvarenje ljudske sreće, mira, ljubavi i zadovoljstva svakog čovjeka;

c) nacionalno pomirenje;

d) reprivatizacija i denacionalizacija društvene imovine;

e) vraćanje hrvatskoj tradiciji i hrvatskim korijenima;

f) vraćanje slobodnom svijetu slobodnog poduzetništva slobodnih tržišnih
gospodarstava slobodnog svijeta.

Način djelovanja HS-a je multidisciplinaran i multifacetan, a ostvaruje
se dnevno, tjedno, mjesečno, kvartalno, polugodišnje, godišnje, desetljetno,
semisekularno, sekularno, multigeneracijski. Način je djelovanja HS-a sustavno
ostvarenje Programske političke deklaracije HS-a, javnim, internim, međunarodnim
djelovanjem putem glasila, tribina, skupova i na sve zakonom dozvoljene
načine.

Članak 3.

Stranka nosi ime HRVATSKA STRANKA (u daljnjem tekstu HS).

Članak 4.

Skraćeni naziv stranke je HS.

Članak 5.

Sjedište HS jest u Zagrebu, Vincenta iz Kastva 4/8.

Članak 6.

HS djeluje u Republici Hrvatskoj

Članak 7.

HS ima pečat okrugla oblika na kojem je polukružno ispisano "Hrvatska
stranka", a u sredini mu se nalazi znak HS.

Članak 8.

Znak HS je u obliku latiničnih slova "H" i "S" crvene
boje.

Članak 9.

Himna Hrvatske stranke je pjesma "Rajska djevo, kraljice Hrvata".

Članak 10.

Rad HS i njezinih tijela je javan.

Sa zasjedanja pojedinih tijela HS može se njihovom odlukom, isključiti
javnost.

Članak 11.

Glasilo HS su "Hrvatske novine".

Članak 12.

"Hrvatske novine" preuzimaju temeljno rješenje naziva novina
iz "Hrvatskih novina- knjige 5 u spomen na utemeljitelja Hrvatske
stranke, glavnog i odgovornog urednika Hrvatskih novina, viteza Hrvatske
stranke prim. dr. Ante Korljana.

Članak 13.

Političko programska deklaracija HS proširuje se tekstom Hrvatskog političkog
leksikona predsjednika i utemeljitelja stranke dr. Hrvoja Šošića, postaje
njezin sastavni dio i tako podnosi kao registracijski dokument stranke
nadležnom državnom organu.

Članak 14.

Stranka će, radi ostvarivanja programa, izdavati i druga glasila, a
služit će se i drugim sredstvima javnog priopćavanja.

Članak 15.

HS surađuje s hrvatskim državotvornim strankama u domovini i inozemstvu.

Članak 16.

HS se učlanjuje u međunarodne udruge hrvatskih državotvornih stranaka
i srodnih stranaka, ako to doprinosi ostvarivanju njezinih programskih
ciljeva.

II. ČLANSTVO

Članak 17.

Članom HS može postati svaka punoljetna, poslovno sposobna osoba hrvatski
državljanin koji:

a) prihvaća načela, program i statut HS-a

b) pripadnik je Hrvatskog Naroda u domovini ili iseljeništvu i svaki
drugi istomišljenik.

Članak 18.

Osoba koja želi postati članom HS mora vlastoručno potpisati pristupnicu.

Članak 19.

a) članove prima organizacija HS ili stožer HS.

b) Višestruko članstvo je dopušteno.

Članak 20.

a) član HS ima pravo u organizaciji ili stožeru kojemu pripada sudjelovati
u politićkom oblikovanju stranke, sudjelovati u raspravama, davati prijedloge
i zahtjeve te odlučivati s tim u svezi.

b) član HS ima pravo birati i biti biran u tijela stranke.

c) Unutar opće stranačke usmjeridbe član HS mora zastupati i promicati
načela i odredbe političke programske deklaracije HS i interese HS, pridržavati
se statuta HS.

Članak 21.

Članstvo prestaje:

a) smrću člana

b) istupanjem iz HS

c) automatski, ako podaci u pristupnici nisu točni. Prigovor u svezi
podataka s pristupniće upućuje se Predsjedništvu HS-a. Odluka predsjedništva
je konačna.

Članak 22.

HS ima i počasne članove.

Počasni članovi se utvrđuju i proglašuju prema Pravilniku koji donosi
Glavni stan stranke.

Članak 23.

Počasnim članom HS-a proglašuje se hrvatski vitez bojnik Tvrtko Miloš
- metafora junaštva, mučeništva i hrvatskog političkog nacionalističkog
državotvornog oporbenjaštva.

III. USTROJSTVO HS-a

Članak 24.

Najviše tijelo Hrvatske stranke je Sabor HS-a.

Članak 25.

Sabor HS-a tvore izaslanici

Odluku o određivanju i broju izaslanika za sabor HS donosi Glavni stan
HS-a.

Broj izaslanika na Saboru HS-a je ovisan broju djelatnih članova stranke.

Svaki organizacijski oblik ima pravo na najmanje jednog izaslanika s
tim da Sabor tvore najmanje deset (10) izaslanika.

Za organizacijske oblike koji imaju preko 100 članova, na svakih daljnjih
50 članova bira se jedan izaslanik.

Članak 26.

Sabor HS:

a) donosi statut HS-a

b) donosi političku programsku deklaraciju HS-a

c) bira predsjednika HS-a

d) bira dopredsjednike HS-a

e) bira članove Glavnog stana HS-a

f) donosi odluku o prestanku postojanja HS-a

Broj dopredsjednika HS-a je 9 (devet), a Glavni stan može promijeniti
broj dopredsjednika prema potrebama ustroja i razvoja HS-a.

Članak 27.

Sabor HS saziva se u roku od tri godine.

Članak 28.

Najviše tijelo HS između dva Sabora HS je Glavni stan HS.

Članak 29.

Glavni stan HS-a čine:

a) predsjednik HS

b) dopredsjednici HS-a

c) glavni tajnik HS-a

d) glavni rizničar HS-a

e) izabrani članovi Glavnog stana HS-a

Predsjednik HS je po položaju i predsjednik Glavnog stana.

Izabranih članova Glavnog stana je 10 a Glavni stan može povećati broj
izabranih članova prema potrebama ustroja i razvoja HS-a.

Glavni stan odlučuje o pitanjima u svezi s ostvarenjem ciljeva i načina
djelovanjs HS-a, te predlaže Saboru odluke o izboru članova, broju izbornika,
kandidatima te ostale prijedloge relevantne za rad stranke:

1 ostvarivanje Programske deklaracije HS-a

2. ostvarivanje načela i ciljeva HS-a

3. primjena Statuta

i drugima pitanjims između dva sabora HS-a.

Odluke Glavnog stana su punovažne ako mu prisustvuje 1/3 članova, a
odluke se donose većinom nazočnih članova.

Članak 30.

Predsjednik HS-a predstavlja i zastupa HS, bira ga i razrješuje Sabor
HS-a, a on odgovara za rad HS-a te osigurava redovito djelovanje stranačkih
tijela.

Predsjednik HS-a donosi odluku o udaljenju s dužnosti bilo kojeg člana
HS-a.

Predsjednik može udaljiti člana stranke s dužnosti zbog:

a) težeg kršenja odredbi Statuta HS-a

b) težeg kršenja odredbi Programske političke deklaracije HS-a

c) težeg odstupanja od načela i ciljeva HS-a d) i ostalih razloga sukladno
ovom Statutu.

Priziv na odluku predsjednika stranke upućuje se Predsjedništvu HS-a,
u roku od 15 dana. Odluka Predsjedništva je konačna.

Predsjednik HS-a po potrebi određuje jednog od dopredsjednika da ga
zamjenjuje u slučaju izočnosti ili spriječenosti

Članak 31.

Predsjedništvo HS-a tvore predsjednik HS-a i dopredsjednici HS-a. Sjednica
predsjedništva može se održati ukoliko je sjednici nazočno najmanje 1/3
članova. Odluke se donose većinom nazočnih članova.

Predsjedništvo HS-a:

a) raspravlja i odlučuje o bitnim političkim pitanjima

b) utvrđuje politiku HS-a u sklopu Programske deklaracije HS-a

c) odlučuje o prizivima

d) određuje kandidate za izbore

e) utvrđuje kriterije izbora izaslanika

f) raspravlja i odlučuje o svim pitanjima koja nisu u nadležnosti drugih
tijela HS-a.

Predsjedništvo HS-a djeluje prema poslovniku što ga samo donosi.

Članak 32.

Predsjednik HS-a, dopredsjednici, glavni tajnik i glavni rizničar ustrojavaju
svoje stožere, svojim odlukama, kao savjetodavno i provedbeno tijelo.

Članak 33.

Časništvo HS-a tvore članovi predsjedništva HS-a i članovi Glavnog stana
HS-a

Članak 34.

Časništvo Hrvatske stranke priseže na Saboru HS-a prisegom:

SVEČANA PRISEGA ČASNIKA HRVATSKE STRANKE

PRISIŽEM U IME BOGA I VJEČNE NAM HRVATSKE, DA ĆU, KAO ČLAN HRVATSKE
STRANKE, SVE SVOJE SNAGE I ZNANJE UPOTRIJEBITI NA OSTVARENJU DUHOVNE, ĆUDOREDNE,
GOSPODARSKE I POLITČKE PREOBRAZBE HRVATSKE NA CIVILIZACIJSKIM ZASADAMA
KATOLIČANSTVA.

ZA HRVATSKU I KRISTA PROTIV KOMUNISTA!

TAKO MI BOG POMOGAO!!

Časnički, izabrani između dva Sabora, polažu prisegu Predsjedništvu
HS-a.

IV. NAČIN IZBORA I TRAJANJE MANDATA

Članak 35.

Izbori za sva tijela i dužnosnike obavljaju se glasovanjem na Saboru
HS, a mandat svih izbornika iznosi tri godine, odnosno do slijedećeg Sabora
HS-a.

Članak 36.

Odluke na Saboru HS-a se donose većinom glasova, a Sabor ima kvorum
10 (deset).

Odluka je punovažna ako je donesena većinom nazočnih izaslanika.

Članak 37.

Između dva Sabora dopredsjednike, ostale časnike i članove Glavnog stana
imenuje predsjednik HS-a.

V. GI.AVNICE HS-a

Članak 38.

HS je politička udružba čije glavnice služe isključivo ostvarivanju
političkih ciljeva.

Neposredne poslove novčarstva i ostalog novčarskog poslovanja vodi glavni
rizničar HS-a.

Glavni rizničar podnosi izvješće o poslovanju Glavnom stanu HS-a.

Prihode HS-a čine:

Članak 39.

a) prihodi od darova i sličnih davanja

b) prihodi ostvareni biznisima kojih je HS glavničar

c) prihodi namaknuti nakladništvom i prodajom promidžbenog materijala

d) prihodi stranačkih priredbi

e) prihodi od naknada iz državnog proračuna i proračuna jedinica lokalne
samouprave.

f) ostali prihodi sukladno zakonu

Članak 40.

Za slučaj prestanka HS-a njena imovina pripada hrvatskoj katoličkoj
Crkvi, na raspoložbi zagrebačkog nadbiskupa.

Članak 41.

HS prestaje postojati odlukom svih članova HS-a.

VI. ZAKLJUČNE ODREDBE

Članak 42.

Ovaj su statut vlasni autentično tumačiti Sabor HS-a, i časništvo HS-a,
za vrijeme dok sabor ne zasjeda.

Članak 43.

Ovaj Statut objavit će se u Narodnim novinama ili nekim dnevnim novinama.

Članak 44.

Ovaj statut stupa na snagu danom donošenja.

Članak 45.

U slučaju zahtjeva države za usklađivanjem statuta sa zakonom, te usklađivanje
drugih akata sa zakonom, nadležno je Predsjedništvo HS-a.

Zagreb, 22. siječnja 1994.

Dopredsjednik HS i dopredsjednik Glavnog stana HS

**Zvonko Koprivčić, v. r.**

Predsjednik HS

**dr. Hrvoje Šošić, v. r.**

Dopredsjednik HS

**dr. Vlatko Mičković, v. r.**

Statut, NN 75/1994-1299
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)